MFC ออกกองทุน RMF ขายถึง 23 พ.ย.นี้
MFC ออกกองทุน RMF ลงทุนหุ้นไทยที่จ่ายปันผลสม่ำเสมอ ขายวันนี้-23 พ.ย.61
21 พ.ย. 2561

นางสาวประภา ปูรณโชติ กรรมการผู้จัดการ บลจ. เอ็มเอฟซี (MFC) เปิดเผยว่า บลจ.เอ็มเอฟซี ออกกองทุนเปิดเอ็มเอฟซี ไฮ-ดิวิเดนด์ เพื่อการเลี้ยงชีพ หรือ HI-DIV RMF เพื่อเพิ่มอีกหนึ่งทางเลือกสำหรับผู้สนใจลงทุนเพื่อใช้ในการกระจายความเสี่ยงของพอร์ตการลงทุนสามารถนำไปใช้ลดหย่อนภาษีบุคคลธรรมดา และยังเปิดให้บริการซื้อหน่วยลงทุนแบบหักบัญชีสม่ำเสมอ เพื่อลดความผันผวนและช่วยลดต้นทุนต่อหน่วยได้อีกด้วย โดยเสนอขายครั้งแรกตั้งแต่วันนี้ -23 พ.ย.61
สำหรับกองทุนเปิด HI-DIV RMF จะลงทุนโดยเฉลี่ยในรอบบัญชีไม่น้อยกว่าร้อยละ 65 ของมูลค่าทรัพย์สินสุทธิของกองทุน ในตราสารทุนของบริษัทที่จดทะเบียนในตลาดหลักทรัพย์แห่งประเทศไทยที่มีการจ่ายเงินปันผลอย่างสม่ำเสมอ และมีศักยภาพในการจ่ายเงินปันผลที่เพิ่มขึ้นในอนาคต โดยหลักทรัพย์นั้นยังคงมีปัจจัยพื้นฐานที่ดีและมีแนวโน้มการเติบโตสูงขึ้นในระยะปานกลางถึงระยะยาว
โดยเอ็มเอฟซีจะคัดสรรหลักทรัพย์ในการลงทุนของกองทุนเปิด HI-DIV RMF จากหลักทรัพย์ที่มีการจ่ายเงินปันผลสม่ำเสมอ ผลประกอบการปัจจุบันและอนาคตของบริษัท และการคาดการณ์การจ่ายเงินปันผลของบริษัท โดยเอ็มเอฟซีจะพิจารณาถึงแนวโน้มของธุรกิจที่มีความมั่นคง มีความผันผวนต่ำเมื่อเทียบกับสภาวะเศรษฐกิจที่เปลี่ยนแปลงไป และสภาพคล่องของหลักทรัพย์
ทั้งนี้ผู้จัดการกองทุนจะพิจารณาปรับหลักทรัพย์ที่จะลงทุนให้สอดคล้องเหมาะสมกับสภาวะเศรษฐกิจของประเทศ โดยวิเคราะห์ข้อมูลผลการดำเนินงานหรือฐานะการเงินของบริษัท เพื่อพิจารณาความสามารถในการจ่ายเงินปันผลในอนาคตอย่างน้อยปีละครั้ง
อนึ่ง กองทุนเปิด HI-DIV RMF เหมาะสำหรับผู้ที่ต้องการออมเงินเพื่ออนาคตในวัยเกษียณ ผู้ที่ต้องการสิทธิประโยชน์ทางภาษี ลูกจ้างหรือผู้ประกอบอาชีพอิสระที่ไม่มีระบบบำเหน็จบำนาญ หรือลูกจ้างที่มีกองทุนสำรองเลี้ยงชีพหรือข้าราชการที่อยู่ในระบบบำเหน็จบำนาญที่ต้องการลงทุนเพื่อลดหย่อนภาษีเพิ่มเติม ซึ่งสามารถลงทุนในระยะกลางถึงระยะยาวโดยคาดหวังผลตอบแทนในระยะยาวที่ดีกว่าการลงทุนในตราสารหนี้ สามารถรับความผันผวนของราคาหุ้นที่กองทุนไปลงทุนซึ่งอาจปรับตัวสูงขึ้นหรือลดลงต่ำกว่ามูลค่า ที่ลงทุนและทำให้ขาดทุนได้
ทั้งนี้ผู้ลงทุนใน RMF สามารถนำเงินลงทุนมาลดหย่อนภาษีได้ก่อนคำนวณภาษีได้สูงสุดไม่เกิน 15% ของรายได้ และไม่เกิน 500,000 บาทต่อปี (รวมเงินสะสมเข้ากองทุนสำรองเลี้ยงชีพและกบข.) โดยได้รับยกเว้นภาษีจากผลตอบแทนจากการลงทุนใน RMF หากลงทุนต่อเนื่องตามเงื่อนไขที่กำหนด และได้รับยกเว้นภาษีจากเงินที่ไถ่ถอนจากกองทุนเมื่อผู้ลงทุนมีอายุไม่น้อยกว่า 55 ปี และลงทุนมาไม่น้อยกว่า 5 ปี